
[bookmark: TextBodyBegin]Európsky parlament,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže občania Španielska – Javier Marañón Montero a David Rodríguez Ballesta – boli v polovici januára 2025 zatknutí v Malabe v súvislosti s neúspešným projektom digitálnej televízie a 7. apríla 2025 boli presunutí do väzenia Black Beach, ktoré je známe neľudskými podmienkami a sústavným porušovaním ľudských práv;
B.	keďže vo veci žiadostí španielskeho konzulárneho úradu dochádzalo k prieťahom alebo k obštrukciám a došlo k predvolaniu veľvyslanca; keďže zadržiavanie týchto občanov EÚ narušilo vzťahy medzi Španielskom a Rovníkovou Guineou a vyvoláva obavy o ochranu občanov EÚ v zahraničí;
C.	keďže obaja muži boli za trest umiestnení do izolácie a po nezákonnom odpočúvaní ich súkromných rozhovorov so španielskymi diplomatmi im bol odopretý prístup k ich právnikom a rodinám;
D.	keďže ich zdravie sa údajne z dôvodu držania protestnej hladovky vážne zhoršilo, najmä u pána Montera;
[bookmark: _Hlk210753313]E.	keďže Rovníkovú Guineu od roku 1979 riadi režim Teodora Obianga Nguemu, ktorý sa vo všeobecnosti považuje za autoritársku diktatúru charakterizovanú závažným porušovaním ľudských práv;
F.	keďže medzinárodné a mimovládne organizácie neustále hlásia porušovanie ľudských práv vrátane svojvoľného zatýkania a väznenia cudzích štátnych príslušníkov, životu nebezpečných podmienok vo väzniciach a v nápravných zariadeniach, páchaniu násilia na zadržaných osobách a ich mučenia;
G.	keďže systematická korupcia zaručuje, že z obrovského národného ropného bohatstva profituje iba úzka elita, pričom väčšina obyvateľstva žije v extrémnej chudobe;
1.	dôrazne odsudzuje opakované prípady neakceptovateľných podmienok zadržiavania a zlého zaobchádzania s väzňami v Rovníkovej Guinei; považuje to za jasné porušovanie medzinárodného práva v oblasti ľudských práv; vyzýva orgány, aby prijali okamžité a ničím nepodmienené opatrenia, vrátane zrušenia vyšetrovacej väzby, na zabezpečenie dobrých životných podmienok pánov Montera a Ballestu, ako aj na dodržiavanie ich práv vrátane práva na spravodlivý proces, prístupu k zdravotnej starostlivosti a k právnemu poradenstvu;
2.	vyzýva orgány Rovníkovej Guiney, aby pánovi Monterovi zabezpečili nevyhnutné lekárske ošetrenie, a žiada, aby mu bola poskytnutá rýchly zdravotný prevoz;
3.	zdôrazňuje, že svojvoľné zatýkanie a zadržiavanie poškodzuje reputáciu krajiny, bráni zahraničným investíciám a spolupráci a môže mať nepriaznivý vplyv na vzťahy krajiny s EÚ;
4.	vyzýva podpredsedníčku Komisie/vysokú predstaviteľku Únie pre zahraničné veci a bezpečnostnú politiku (PK/VP) a Európsku službu pre vonkajšiu činnosť, aby v úzkej spolupráci so španielskymi orgánmi zvýšili diplomatické úsilie v oboch prípadoch;
5.	vyjadruje vážne znepokojenie nad poslušnosťou súdov v Rovníkovej Guinei voči režimu, nad nedostatkom zodpovednosti v oblasti súdnictva, pretrvávajúcim mučením a neľudskými väzenskými podmienkami, sústavným prenasledovaním politickej opozície, prísnym obmedzovaním slobody prejavu, ako aj nad inými formami porušovania ľudských práv v krajine;
6.	naliehavo vyzýva Rovníkovú Guineu, aby podpísala Samojskú dohodu[footnoteRef:1]; [1:  	Ú. v. EÚ L, 2023/2862, 28.12.2023, ELI: http://data.europa.eu/eli/agree_internation/2023/2862/oj. ] 

7.	poveruje svoju predsedníčku, aby postúpila toto uznesenie Rade, Komisii, PK/VP, orgánom Španielskeho kráľovstva a Republiky Rovníkovej Guiney, Africkej únii a generálnemu tajomníkovi Organizácie Spojených národov.

